Tehnička kultura 2026./2027.

Elementi i kriteriji ocjenjivanja u nastavnom predmetu od 5. do 8. razreda OŠ.
Nastavni predmet Tehnička kultura učenike uvodi u svijet tehnike i omogućava razumijevanje tehničkoga okružja čovjeka. Razumijevanje tehnike uključuje poznavanje dobrobiti i mogućih opasnosti za čovjeka i okoliš, odgovornu i kritičku primjenu te aktivno sudjelovanje u kreativnome razvoju tehnike. 
Tehnička kultura ima važnu odgojnu sastavnicu jer razvija pozitivan stav učenika prema radu i djeluje na razvoj osobnosti svakoga učenika. Također, razvija socijalne vještine za rad u skupini te djeluje na razvoj suradničkoga učenja. 
Zbog posebnosti predmeta nastava se organizira u dvosatu. Dio sadržaja tehničkoga područja uključen je i u druge predmete i međupredmetne teme tijekom svih pet odgojno-obrazovnih ciklusa. Produbljivanje i proširivanje sadržaja Tehničke kulture učenicima je omogućeno uključivanjem u izbornu nastavu i grupe izvannastavnih i izvanškolskih aktivnosti iz područja tehnike te uključivanjem u školske i lokalne klubove mladih tehničara. Nastava Tehničke kulture treba svakome učeniku omogućiti doživljaj užitka stvaranja i zadovoljstva svojim radom čime se razvijaju samostalnost i odgovornost učenika, samopoštovanje, socijalne vještine, koje uključuju, i uvažavanje drugih.
 
METODE VREDNOVANJA U NASTAVNOME PREDMETU TEHNIČKA KULTURA 
Vrednovanje za učenje i vrednovanje kao učenje provodi se prikupljanjem podataka o učenikovu radu i postignućima (ciljana pitanja, rad u skupini, domaće zadaće, kratke pisane provjere, prezentacije...) i kritičkim osvrtom učenika i učitelja na proces učenja i poučavanja. Učenika se skupnim raspravama na satu i individualnim konzultacijama potiče na samovrednovanje postignuća i planiranje učenja. Ti oblici vrednovanja iskazuju se opisno i služe kao jasna povratna informacija učeniku i roditelju o razini usvojenosti ishoda u odnosu na očekivanja. Učitelji imaju autonomiju i odgovornost izabrati najprikladnije metode i tehnike vrednovanja unutar pojedinih pristupa vrednovanju. 
Vrednovanje za učenje 
Vrednovanje za učenje odvija se tijekom učenja i poučavanja. Vrednovanje za učenje proces je prikupljanja informacija o procesu učenja i poučavanja te interpretacija prikupljenih informacija. Odvija se tijekom učenja i poučavanja i ne rezultira ocjenom. Važno je provoditi vrednovanje za učenje jer ono stavlja naglasak na sam proces učenja, pomaže učenicima unaprijediti svoje učenje, a učiteljima svoje poučavanje.  Vrednovanje za učenje podrazumijeva uključivanje povratne informacije tijekom procesa učenja i poučavanja kojom će se usmjeriti učenike i potaknuti njihovo napredovanje u učenju. Povratna informacija tako postaje središnji dio vrednovanja za učenje jer učeniku omogućuje preuzimanje odgovornosti nad vlastitim učenjem. Učitelj daje učenicima jasne povratne informacije o procesu učenja, odnosno o tome gdje se učenici nalaze na svom putu do ostvarenosti odgojno-obrazovnih ishoda, koliko su učinkovite njihove strategije učenja i kako bi ih mogli unaprijediti radi ostvarivanja odgojno-obrazovnih ishoda. Istovremeno, učitelj samo nadgleda svoj rad i svoje metode poučavanja. 
Vrednovanje kao učenje 
Vrednovanje kao učenje temelji se na ideji da učenici vrednovanjem uče. Ono podrazumijeva aktivno uključivanje učenika u proces vrednovanja uz podršku učitelja kako bi se maksimalno poticao razvoj učenikova samostalnog i samoreguliranog pristupa učenju. Kad se učenici i sami uključe u proces vrednovanja, on će im vjerojatno biti manje stresan i rizičan. Vrednovanje kao učenje jest oblik partnerstva učenika i učitelja u kojemu je učenik aktivan i odgovaran nositelj vlastitoga učenja i vrednovanja, a učitelj stvara uvjete za učenje i prema potrebi ga usmjerava. Učitelj pomaže učeniku razumjeti kriterije za samovrednovanje, vodi proces samorefleksije i pomaže pri donošenju odluke kako unaprijediti učenje. S obzirom na svrhu ove vrste vrednovanja, povratnu informaciju kod vrednovanja kao učenja daju učenik, drugi učenici, a u manjoj mjeri i učitelj. 
Vrednovanje naučenoga
 Rezultira brojčanom ocjenom, a ostvarenost se ishoda provjerava usmenim ispitivanjem, pisanim provjerama te izradom praktičnih radova i vježbi.
U okviru predmeta Tehnička kultura vrednuju se slijedeći elementi: 
Usvojenost znanja 
Vježbe i praktičan rad 
Samostalnost i odgovornost

USVOJENOST ZNANJA: 
ODLIČAN (5): 
· Učenik(ca) je siguran i jasan u izlaganju nastavnog sadržaja, sposoban je reproducirati znanje, koristiti usvojena znanja u novim situacijama te nadograđuje usvojena znanja i povezuje s drugim sličnim sadržajima. Učenik razumije i točno rješava složene probleme i zadatke.
VRLO DOBAR (4):
· Reproducira i razumije obrađeni nastavni sadržaj, ali nesiguran u odgovoru. Poznaje i jednostavno objašnjava osnovne pojmove. Sadržaj obrazlaže uglavnom samostalno, koristi zadane primjere i samostalno rješava probleme i zadatke. Usvojene vještine ne primjenjuje redovito u novim situacijama.
DOBAR (3):
· Učeni(k)ca reproducira i prepoznaje osnovne pojmove. Razumije sadržaj, ali je površan u njegovoj primjeni. Sadržaj može obrazložiti koristeći zadane primjere, ali uz pomoć nastavnika.  
DOVOLJAN (2): 
· Iznošenje gradiva je površno i nesigurno. Učenik(ca) se prisjeća osnovnih pojmova uz učiteljevu pomoć. Učenik(ca) prepoznaje i reproducira osnovne pojmove. Razumije sadržaj, ali ga ne zna primijeniti niti obrazložiti koristeći zadane primjere.  
NEDOVOLJAN (1):
· Učenik(ca) odbija usmenu i pismenu provjeru usvojenosti znanja. Ne poznaje osnovi nastavni sadržaj, ne prepoznaje osnovne pojmove ili ih samo može nabrojati. Ne razumije postavljeno pitanje.
VJEŽBE I PRAKTIČAN RAD:
ODLIČAN (5): 
· Učenik(ca) redovito ima pribor i opremu za rad te je redovit u praktičnim zadacima i pismenim izvješćima te uredan i precizan u radu. Praktični zadaci su završeni u predviđenom vremenu, funkcionalan, precizan i uredan. Pravilno objašnjava i prepoznaje dijelove crteža.   
VRLO DOBAR (4):
· Učenik(ca) redovito ima pribor i opremu za rad, redovit je u praktičnim zadacima i pismenim izvješćima te uredan i precizan u radu. Ponekad mu je potrebna pomoć učitelja. Praktični zadaci su završeni u predviđenom vremenu, točni, većinom uredni i precizni. Jedna do dvije mjere su u granicama tolerancije.

DOBAR (3):
· Učenik(ca) u 50 % metodičkih jedinica ima pribor i opremu za rad, radne zadatke i pismena izvješća izvršava uz pomoć učitelja ali u predviđenom vremenu. Razvijene uvježbavane vještine se razvijaju uz dodatnu vježbu. Praktični rad izgleda prihvatljivo, petina mjera je u granicama tolerancije i rad je funkcionalan. Učenik radi uz povremenu učiteljevu pomoć, uočava vlastite greške i ispravlja ih.
DOVOLJAN (2):
· Učenik(ca) u 30 % metodičkih jedinica ima pribor i opremu za rad, radne zadatke i pismena izvješća izvršava neredovito, nespretno, neuredno, uz pomoć učiteljice te ne u predviđenom vremenu. Razvijene uvježbavane vještine su na vrlo niskoj razini i potrebna je dodatna vježba. Praktični rad nije u granicama tolerancije, nije funkcionalan. Ne uočava vlastite greške u radu i/ili crtanju.  
NEDOVOLJAN (1):
· Učenik(ca) u 90 % metodičkih jedinica nema pribor i opremu za rad, rijetko izvršava praktične zadatke, a predani praktični radovi i pismena izvješća su neuredna, neprecizna i nisu završena u predviđeno vrijeme. Nema razvijene uvježbavane vještine.  

SAMOSTALNOST I ODGOVORNOST: 
ODLIČAN (5): 
· Učenik ima kvalitetan odnos prema radu i razvijene radne navike te sudjeluje u obradi metodičke jedinice. Kreativno primjenjuje usvojene vještine u novim situacijama. Zadatke obavlja samostalno uz uzorno vladanje, razvijene interese i primjenu sposobnosti.
VRLO DOBAR (4):
· Učenik ima kvalitetan odnos prema radu, razvijene radne navij te sudjeluje u obradi metodičke jedinice. Ima samostalan i pravilan odnos prema radu, traži i pruža pomoć.  
DOBAR (3):
· Učenik(ca) ima dobar odnos prema radu i dobre radne navike i ponekad sudjeluje u obradi metodičke jedinice. Često traži učiteljevu pomoć. Nije samostalan u novim situacijama.  
DOVOLJAN (2):
· Odnos prema radu je na vrlo niskoj razini, a razvijenost radnih navika na vrlo niskoj razini. Pasivno sudjeluje uz stalnu učiteljevu pomoć. Prihvaća radni zadatak, ali ga ne obavlja samostalno.  
NEDOVOLJAN (1):
· Učenik(ca) ima loš odnos prema radu, nerazvijene radne navike, ne izvršava domaće zadatke i ometa nastavu i rad drugih učenika. Ne želi raditi ni uz učiteljevu pomoć. Ne reagira na poticaj. Potpuno nesamostalan u radu i uopće ne radi na satu.  
